Mannen ble i slutten av mai pågrepet og varetektsfengslet i fire uker, ifølge påtaleleder i Agder politidistrikt, Terje Kaddeberg Skaar.

20-åringen er siktet for vold mot dyr, og for å ha anskaffet dyr, til tross for at han har forbud mot dette.

– Saken er under etterforsking og noe nærmere status i etterforskningen vil ikke bli kommentert, heller ikke beslag som er gjort i saken, sier påtalelederen.

Mannen nekter straffskyld, og forsvarer Marius Larsen ønsker ikke å kommentere saken.

GROV DYREMISHANDLING: Sørlendingen ble i 2017 dømt til to års fengsel for blant annet å ha halshugget en katt, ilder og to marsvin. Foto: Politiet

Tidligere dømt

20-åringen var en av flere gjerningsmenn som halshugget en katt, ilder og to marsvin for så å legge de i en korsformasjon på trappene til Søgne gamle kirke i 2016.

Den da 17 år gamle gutten hadde også mishandlet en sau, vaktel, kaniner, hamstere og padder. Deler av det ble filmet.

Mishandlingen ble omtalt i retten som ekstrem og svært smertefull for dyrene.

Sørlendingen erkjente straffskyld og ble dømt til to års fengsel. Han fikk også forbud mot dyrehold i ti år.

Ett år av straffen ble gjort betinget av hensyn til hans unge alder. Gutten måtte dermed sone ett år i fengsel.